Jasminka Domaš - Wikipedija

# Jasminka Domaš

### Izvor: Wikipedija

Jasminka Domaš hrvatska je spisateljica, novinarka i znanstvenica. Živi i radi u Zagrebu. Novinarka na Hrvatskom radiju.

Rođena u Banja Luci. Diplomirala politologiju na Sveučilištu u Zagrebu. Magistrirala biblijski i suvremeni judaizam. Specijalizirala se za problematiku nacionalnih manjina i međureligijske odnose. Suradnica je mnogih domaćih i stranih časopisa. S područja judaizma objavila je više od tri stotine priloga. Gost je predavač na Filozofskom fakultetu Družbe Isusove u Zagrebu - Studij religijske kulture. Od 1995. do 1998. snimila je više od dvije stotine dokumentarnih svjedočanstava za američku Zakladu za vizualnu povijest Preživjeli svjedoci holokausta, čiji je osnivač i predsjednik Steven Spielberg.

Članica je Svjetske konferencije religija za mir, hrvatskog PEN-a i Hrvatskog društva pisaca. Obnašala i obnaša razne dužnosti u Židovskoj općini Zagreb, Kulturnom društvu "Miroslav Šalom Freiberger", Hrvatskom helsinškom odboru i Udruzi za vjersku slobodu.

## [uredi] Bibliografija

Objavila osam knjiga na hrvatskom, talijanskom, engleskom, slovenskom i njemačkom.

- 1996. Obitelj - Mišpaha
- 1997. Tjedne minijature slobode (zbirka kratkih priča)
- 1999: Šabat šalom (prikaz židovskih vjerovanja i obićaja u nizu kratkih eseja)
- 2000. Biblijske priče - prinos razumijevanju biblijskih značenja
- 2001. Rebeka u nutrini duše (roman)
- 2003. Židovska meditacija - istraživanje mističnih staza judaizma

### [uredi] Obitelj

Knjigu Obitelj objavili su židovsko Kulturno društvo " Miroslav Šalom Freiberger" i Novi liber iz Zagreba 1996. Hrvatski kulturni centar iz Eisenstadta, uz potporu austrijskog saveznog kancelarstva i vlade Burgenlanda knjigu je objavio na njemačkom i engleskom jeziku 2002. U toj knjizi J. Domaš je istražila povijest i sadašnjost židovske zajednice u Hrvatskoj i njezinu ukorijenjenost u kulturu, gospodarski i duhovni život Hrvatske i Europe.

### [uredi] Biblijske priče

Biblijske priče - prinos razumijevanju biblijskih značenja, izdavači : Židovska općina Zagreb i KD " M.Š Freiberger " Zagreb , 2000. Biblijski tekstovi nisu samo osnovica za vjerničko židovstvo i kršćanstvo te u velikoj mjeri i za islamsku religiju nego se mogu promatrati i kao glavna sastavnica zapadne civilizacije. Uz vjerodostojne izvore i tumačenja u knjizi se razotkriva stvarna dubina značenja biblijskih priča.

### [uredi] Rebeka u nutrini duše

Roman Rebeka u nutrini duše objavljen je na hrvatskom jeziku u izdanju Židovske općine Zagreb i KD "M. Šalom Freiberger " 2001.,a na talijanskom 2003. u izdanju nakladničke kuće La mongolfiera te na njemačkom jeziku u izdanju austrijskog kitab- verlaga. Rebeka simbolizira sudbinu Židova u Holokaustu, ali uključuje i bitno pitanje današnjice: je li dovoljno biti različit pa da se ljudsko biće pretvori u žrtvu. To je ujedno i potresan zapis o ljubavi, vjeri i nadi.

### [uredi] Židovska meditacija

Židovska meditacija - istraživanja mističnih staza judaizma djelo je objavljeno 2003. u izdanju MISL iz Zagreba, biblioteka :Religio. Židovska gnoza stara je preko dvije tisuće godina, od židovskoga gnosticizma na prijelazu u novu eru, Mekavah misticizma zasnovanoga na Ezekijelovoj viziji do Kabale utemeljene u 12. i 13. stoljeću u Španjolskoj i južnoj Francuskoj. U toj knjizi Jasminka Domaš daje pregled različitih meditativnih tehnika uz tumačenje mnogih pojmova iz židovskog misticizma. U knjizi je i kabalistički rječnik.

Dobavljeno iz "http://hr.wikipedia.org../../../j/a/s/Jasminka_Doma%C5%A1_ec8a.html"

Kategorije: Hrvatski književnici | Judaizam

##### Views

- Članak
- Razgovor
- Trenutna inačica

##### Traži